khistorydata/jeongjo-sjw-relations huggingface dataset:
정조 4년
又以禮曹言啓曰。今此嘉禮時三揀擇後。嬪詣別宮及嘉禮日詣闕門路。稟定然後可以指揮擧行。以何門爲之乎。敢稟。傳曰。取考政院日記。則可以援據三揀擇之。自敦化西挾門擧行。
정조 4년
又以禮曹言啓曰。今此嘉禮翌日。嬪朝見惠慶宮時。儀仗排立之節。何以爲之乎。敢稟。傳曰。繖扇外儀仗。置之。
정조 4년
金魯淳。以兵曹言啓曰。本曹佐郞林道浩身病猝重。累度呈狀乞遞。宿衛重地。不可久曠。今姑改差。何如。傳曰。允。
정조 4년
徐有防。以吏曹言啓曰。今此先蠶祭亞獻官行副司直金孝大。知事鄭好仁。實預差。啓下矣。金孝大身病甚重。預差鄭好仁。謂有情勢。俱不得入來云。不得已以戶曹判書金華鎭。改付標以入之意。敢啓。答曰。知道。
정조 4년
金魯淳。以訓鍊都監言啓曰。昨年九月二十八日。依傳敎。前訓將洪國榮家。定送巡邏與把門陪旗手矣。旣有歸還田里之命。揆以事體。決不可仍置。撤罷。何如。傳曰。允。
정조 4년
又以禁衛營言啓曰。己亥九月二十八日。因傳敎。洪國榮家。定送巡邏將卒及把門軍矣。卽有洪國榮歸還田里之命。當次日巡邏與常時陪旗手。不可仍置。竝爲撤罷。何如。傳曰。允。
정조 4년
又以御營廳言啓曰。依傳敎。昨年九月二十八日洪國榮家。定送巡邏與把門陪旗手矣。旣有歸還田里之命。揆以事體。不可仍置。撤罷。何如。傳曰。允。
정조 4년
又以左右捕盜廳言啓曰。昨年九月二十八日。依傳敎。洪國榮家。定送捕校捕卒巡邏矣。旣有歸還田里之命。揆以事體。不可仍置。撤罷。何如。傳曰。允。
정조 4년
行都承旨徐有慶疏曰。伏以。臣卽伏見正言尹得孚疏本。論臣向來所發洪樂純啓辭中抑勒稱冤之句。而以臣之不爲拈出其人名字。侵責備至。至有模糊之斥。繼又有令臣擧其人姓名之請。臣於是。不勝瞿然慙悚之至。噫。臣雖無似。職是風憲。除凶祛黨之義。豈或少忽。而鎭囂安反之道。尤宜深念。當其處分之初下。樂純之氣焰尙熾。人心之去就靡定。擧一世簪紳之流。太半而爲此輩所誑惑。其所云云。旣非一二人所說去。而有口則皆言。有耳者皆聽。則其何可的指拈出。枚擧歷論。反傷淸朝忠厚之風。又乖古人罔治之義乎。臣於伊日。只擧其端。不擧其名者。職此之懼也。況此臺閣論事。許以風聞。則凡其塗聽而塗說者。莫不指陳而無隱。亦未嘗聞自朝廷。査問其言根。則今此諫臣所請。誠莫曉其所以。而或恐因此而啓後來無窮之弊。臣竊爲臺臣惜之。然人言旣發。私義難冒。玆敢略陳短章。仰瀆崇嚴。伏乞聖明。俯垂鑑諒。亟削臣職。以安私分。不勝幸甚。臣無任屛營祈懇之至。答曰。省疏具悉。卿之向日啓語。嚴討安反之意。兩不失當。卿其勿辭行公。
정조 4년
庚子二月三十日辰時。上御誠正閣。承旨入侍時。右承旨徐有防。左副承旨朴祐源。假注書趙興鎭。記注官李𤧣。記事官徐龍輔。以次進伏訖。上命祐源書傳敎曰。令尹昌胤女子。副直長鄭杆女子。奉事趙儀逵女子禁婚。餘皆許婚。上曰。揀擇處子出入時。當乘六人轎。而三家俱無器具。六人轎則置之。轎軍自嘉禮都監定送事。左副先退。分付。命書傳敎曰。翰注不備。在外人竝卽催促上來。又命書傳敎曰。都承旨批下。卽爲牌招。使之仕進。又命書榻敎曰。王大妃殿進御二錢重人蔘粟米飮一貼煎入。又命書傳敎曰。禮房承旨馳詣宗廟。同副承旨馳詣元陵局內諸陵永祐園。左承旨馳詣永禧殿景慕宮。奉審摘奸以來。命退。承史以次退出。
정조 4년
庚子二月三十日酉時。上御誠正閣。坐直承旨入侍時。右承旨徐有防。左副承旨朴祐源。假注書趙興鎭。記注官李𤧣。記事官徐龍輔。以次進伏訖。上曰。入直玉堂持東國通鑑四五卷入侍。賤臣承命出。與侍讀官徐鼎修。檢討官金宇鎭偕入進伏。上命鼎修讀之。鼎修讀一卷訖。命宇鎭讀之。宇鎭讀至半卷。命有防讀之。有防讀訖一卷。命止之。上曰。上下番所讀。合爲二卷。別無文義之拈出陳達者。而蓋萬機酬接之暇。夜氣淸明之際。使儒臣讀史記而靜聽。則時君之得失。時政之治否。千載之下。可以追想。此亦不爲無助也。鼎修等曰。臣等待罪經幄之任。實無啓沃之才。不勝慙忸。蓋此冊一部中。人物之賢否。時政之治亂。無不載焉。殿下淸燕之中。念念在玆。則日用事爲之間。多有資益之端矣。上曰。好矣。夜已深。命退。承史以次退出。
정조 4년
行都承旨徐有慶坐。行左承旨金夏材未肅拜。右承旨蔡弘履坐。左副承旨朴祐源坐直。右副承旨金魯淳坐。同副承旨趙尙鎭坐直。注書鄭東浚呈辭一員未差。假注書李錫夏仕趙興鎭仕直。事變假注書權坰仕。
정조 4년
傳于金魯淳曰。同副承旨入侍。
정조 4년
蔡弘履啓曰。領議政金尙喆。左議政李溵。領府事徐命善。判府事鄭弘淳。禮曹判書洪樂性。戶曹判書金華鎭。依下敎來待矣。傳曰。入侍。
정조 4년
又啓曰。尙衣提調鄭民始。依下敎來待矣。傳曰。入侍。
정조 4년
又啓曰。大司憲鄭昌順。引避退待。已至多日。尙未處置。事甚未安。除在外外。掌令李度默。持平權以綱姜。倂卽牌招。以爲處置之地。何如。傳曰。允。
정조 4년
以持平權以綱姜牌不進罷職傳旨。傳于趙尙鎭曰。只推。
정조 4년
徐有慶啓曰。左副承旨朴祐源。疏批已下。卽爲牌招。何如。傳曰。允。
정조 4년
傳于朴祐源曰。右承旨左副承旨入侍。
정조 4년
有政。吏批。判書金鍾秀進。參判鄭民始牌不進。參議未差。行都承旨徐有慶進。啓曰。咸興判官。今當差出。而本府以營下劇邑。物衆地大。素稱難治。不可不各別擇差。他道有聲績已準朔未準限守令。竝擬。何如。傳曰。允。又啓曰。本曹參議。今當差出。而擬望之人乏少。外任竝擬。何如。傳曰。允。又啓曰。江原監司。今當差出。而擬望之人乏少。他道守令。竝擬。何如。傳曰。允。以徐有防爲吏曹參議。李顯模爲兵曹佐郞。韓光溥爲監察。金尙集爲江原監司。任希簡爲江陵府使。李端會爲咸興判官。黃㝡彦爲敦寧都正。車大修爲慶尙都事。寧陵令尹昌胤。濟用判官韓鼎謩相換。成均博士單金瀍鄭趾煥爲承旨。
정조 4년
兵批。兼判書蔡濟恭進。參判李萬恢入直進。參議尹勉升病。參知南柱老病。右副承旨朴祐源進。以邊得讓爲副摠管。李汝翼爲訓鍊主簿。許𣷯爲五衛將。李弼邦爲玉浦萬戶。金亨集爲首陽山城別將。孫錫福爲植松萬戶。李思曾爲德津萬戶。丁錫相爲西生僉使。僉知三單邊聖和李吉培朴泰儀。
정조 4년
傳于趙尙鎭曰。新除授承旨。牌招察任。
정조 4년
徐有慶啓曰。新除授右副承旨鄭趾煥。時在洪忠道忠州地。斯速乘馹上來事。下諭。何如。傳曰。許遞。前望單子入之。
정조 4년
承旨前望單子入之。金夏材落點。
정조 4년
傳于趙尙鎭曰。左副承旨入侍。
정조 4년
朴祐源。以兵曹言啓曰。去二月朔各廳堂下武臣試射。連因有故。今已逾月。不得爲之之意。敢啓。傳曰。知道。
정조 4년
掌令李度默啓曰。大司憲鄭昌順。以臣於見職。實有萬萬難冒之義。今臣所叨。卽臣兄之代也。雖在微官庶僚。以弟代兄。尙有應避之例。矧此風憲之長。言議之地乎。其在國體。已極苟艱。揆以公格。自在應遞。而適當試事。義同往役。雖不得不冒昧承膺。副急一出。因仍蹲據。斷無是理。臣何敢一刻晏然於臺次乎。引嫌而退。長憲之職。兄遞弟代私義難安。其勢似然。請大司憲鄭昌順遞差。答曰。依啓。
정조 4년
正言尹得孚啓曰。臣於日昨病發昏倒之中。聞以洪國榮罪惡。合辭聲討。臣雖未得躬親隨參。亦不可無一言於諸臺之後。故力疾構疏。敢貢愚見。而神精眩瞀。辭語顚錯。惟以區區憂愛之忱。略及覆轍之戒。先事之慮矣。及承批旨。有曰受而爲過。俯示開納之意。臣雙擎九頓。實不勝惶感之極。而至於下段。申申反復。誨責備至。臣於此滿心兢惶。莫知所以自措也。臣雖至愚。初何嘗起疑於黯黮。成說於䵝昧。使人懷自危之心哉。第今國榮之千罪萬惡。皆出於恩私之太過耳。念古人先事之戒。雖在君上。猶曰無若丹朱。則今於寵遇之臣。以無若國榮爲戒者。蓋欲其勿復陷於作福作威之罪。使君臣上下。保有始終。共享太平之福也。苟以臣言。反致世道之憂。則顧臣之罪。當復如何。又若末段事。則臣固知迫詰言官之非盛世事。而以王言謂之抑勒云者。誠萬萬絶憤。此事旣發於臺啓。而擧世之人。皆將受疑。則與其擧世之受疑。無寧摘發其人而罪之之爲當也。故乃有所論列。而辭不達意。致勤責敎。繼又得見前都憲徐有慶對章。則至以啓後世無窮之弊爲言。此莫非臣誠未上格。言不見孚於同朝之致。何敢一刻仍冒於臺次乎。昨日病勢之彌篤。今始來避。臣罪至此。尤無所逃。請命遞斥臣職。答曰。勿辭。蔡弘履啓曰。正言尹得孚。再啓煩瀆。退待物論矣。傳曰。知道。
정조 4년
左副承旨朴祐源疏曰。伏以。臣伏見吏曹判書金鍾秀手箚。臚列洪國榮之罪惡。其辭嚴。其義正。其所云始焉疑惑。中焉駭憤。今焉灼知其負君忘國之罪者。誠爲臣先獲之語也。噫嘻。涇渭易混。紫朱難別。自是從古有識者之所共竊歎。而其假托威權。欺弄一世。孰有如國榮者哉。當乙丙艱憂之時。任國家保護之責。明義一部。卽是我東方春秋大義理之書。而國榮居然爲錄中主人矣。上之所以寵遇。下之所以期待者。殆若非其人莫可。而休退之擧。忽出意想之外。跡似恬退。道路咨嗟。事在急遽。朝野疑懼。到今追思。此國榮眩賣誑惑之術。而臣則知識旣淺。疑慮太過。倉卒一啓。事出適會。此非但臣心之可質神明。亦庶幾聖明之俯垂諒察。王莾之眞僞。雖曰難辨。獻可之先見。寧不有愧。嗚呼。重臣箚中許多聲討。孰非國榮之斷案。而至於脅持君父。沮遏大計。此何等凶肚。此何等陰謀。自今宗社之所倚托。臣民之所顒望。孰有大於廣儲嗣一事。而乃以國榮之地處。必欲沮戲而後已者。將欲何爲。此所謂司馬昭之心。路人所知也。朝廷之上。有此宗社之罪人。而錯認懸車之行。未效埋輪之義。有臣如此。將焉用哉。拊念前後。愧赧無地。玆不得不仰首自列。伏乞聖慈。先命斥退臣身。以爲人臣之戒焉。臣無任屛營祈懇之至。答曰。省疏具悉。不曰難乎。勞在緩事。爾其勿辭。速卽察任。
정조 4년
庚子三月初一日卯時。上御誠正閣。同副承旨入侍時。同副承旨趙尙鎭。假注書趙興鎭。記注官李𤧣。記事官徐龍輔。以次進伏訖。上命書傳敎曰。欲竝奠安之意。臣庶奚間。如曩時危疑之時。其所鋤治。務欲鎭定。況今日乎。又況唉彼賤類。有何知也。聞近日內而掖庭。擧廳相續。外而各司査櫛將始云。不但大非予本意。若此不已。其將空一世而後已。寧有是理。以此意自政院分付。使內外執役之若隷若胥。無懷自懼。各安其心。則此亦定民志正風俗之一端也。竝須知悉擧行。上命賤臣曰。持此傳敎。內而司謁。外而百各司官員。自政院發牌。分付。命書榻敎曰。王大妃殿進御一錢重人蔘粟米飮一貼煎入。命退。承史以次退出。
정조 4년
庚子三月初一日辰時。上御誠正閣。時原任大臣。禮戶判入侍時。領議政金尙喆。左議政李溵。領府事徐命善。判府事鄭弘淳。兼禮曹判書洪樂性。戶曹判書金華鎭。右承旨徐有防。假注書趙興鎭。記注官李𤧣。記事官徐龍輔。以次進伏訖。尙喆等曰。近來日氣漸和。聖體。此時若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。尙喆等曰。重臣一箚出後。臣等實無仰瞻之顔矣。當國榮在朝之日。竊弄威福。專擅驕恣之罪。孰不切憤而心駭。而幾年囁嚅。一味噤默。幸於日昨重臣之箚。出於爲國之危忠。臣等忝居三事。尤不勝惶愧之至。今則千罪萬惡。彰發無餘。伏願殿下。廓揮乾斷。亟從三司之請。上曰。予無見卿之面矣。尙誰咎哉。是予之過也。弘淳曰。自古戚里。擅弄威權。不至狼狽者鮮矣。而獨慶恩一家。終始保全。此非慶恩。賢於他人。肅廟朝。初不假之以權柄。故能爲一世之完人。此皆殿下鑑戒處也。上曰。卿言。好矣。豈不體念。尙喆曰。三揀擇不遠。聖心亦有所定處。臣等區區欣忭之忱。不可盡達。上曰。今則事體如前有異。不可屬之於四宮。宮號何以則爲好耶。卿等第須思之。尙喆曰。本家甚貧寒云矣。上曰。然則本家誰可主張乎。華鎭曰。至親無在朝者。主管無人云矣。上曰。折授結數及奴婢口數。定式別單書入。可也。華鎭曰。嘉禮時輸送之物。三揀擇前輸送。似好矣。上曰。宜矣。樂性曰。嘉禮日字。令日官初擇。則十二日爲吉云矣。上曰。以十二日擧行。好矣。樂性曰。上馬臺下馬臺。本宮婢子奉函婢子執香婢子。擧行等節。一依昨日草記。批答爲之。而至於果盤禮緞等節。內宣醞外宣醞。只行一次乎。上曰。今番務從省略。以一次擧行。而其他過濫之事。各別申飭。好矣。上曰。本宮定之然後。多有排置之節。且有外舍廊。可設書題所矣。尙喆曰。就考前例。則家價爲銀子千兩矣。今番亦依例自戶曹輸送乎。上曰。不必送之。定家然後。當下敎矣。樂性曰。大殿朝見禮。以何殿爲之乎。上曰。當詳量爲之矣。上曰。供上等節。一依仁壽宮定例。明日抄入。好矣。華鎭曰。凡事初十日前可以擧行。而至於自工曹所造大鍮火爐。似未及矣。上曰。如未及之。追後用之何妨。上曰。習儀入來後。一次爲之。翌日各殿朝見禮習儀。一竝除之。尙喆曰。三揀擇期日不遠。而寧陵令尹昌胤。方在遠陵。凡百擧行。似多難便。相當職相換之意。分付該曹。何如。出擧條尙喆曰。此乃江原道按覈御史柳誼査啓也。江陵府使鄭象仁。松木作板。雖已脫空。身爲守土之官。木商輩濫斫之時。不能禁戢之罪。不可不論。至於本道道臣。最初査啓。只憑査官之報。少無論理之語。致煩按覈之命。則及今繡衣論啓之後。難免按査不審之責。江陵府使鄭象仁。江原監司具㢞。竝施罷職之典。差人崔漢福卞興瑞。憑藉京關。作弊牟利之狀。誠極萬萬痛駭。分付原營及秋曹。使之照律重勘。以徵日後。廚院該吏金福基。符同此輩。有所幻弄於當初發關之際。誠極痛惋。亦令秋曹。從重科治。江陵吏金宗完罪狀。自本道一體嚴治之意。分付道臣。何如。上曰。依爲之。出擧條尙喆曰。驪州前牧使尹塾。木物收稅後。畢竟擧措。雖多怪駭。而今因木商之招。若令更爲査辨。則竊恐有傷事面。第以貶下守令。向來金吾供辭。專事噴薄。侵辱道臣。此路一開。後弊勝言。論以國體。不可無飭。驪州前牧使尹塾。罷職。何如。上曰。依爲之。出擧條命書傳敎曰。政官牌招開政。命書榻敎曰。王大妃殿進御二錢重人蔘粟米飮一貼煎入。命退。諸臣以次退出。
정조 4년
庚子三月初一日巳時。上御誠正閣。尙衣提調入侍時。尙衣提調鄭民始。右承旨徐有防。假注書趙興鎭。記注官李𤧣。記事官徐龍輔。以次進伏訖。上曰。卿與趙儀逵。有戚分云。然否。民始曰。以榮弼之子出繼。爲臣之眞外五寸親矣。民始曰。八人轎前件。昨日取見。則塗蓋緞色渝弊。不堪用矣。上曰。略略修改。有可堪之勢。仍舊貫無妨矣。民始曰。如或可堪。則臣何不仰體節儉之聖意。此則決不可用矣。上曰。予非愛惜其一轎子物力而然也。一番所用之物。不必新造故也。民始曰。聖敎雖如此。此則所見甚重難。不可堪用矣。上曰。然則只改蓋緞用之。好矣。上曰。尹得孚處置批答。以知道頒布。命退。諸臣以次退出。
정조 4년
庚子三月初一日酉時。上御誠正閣。左副承旨入侍時。左副承旨朴祐源。假注書趙興鎭。記注官李𤧣。記事官徐龍輔。以次進伏訖。上曰。新除授承旨牌招事。分付。賤臣承命出。出牌後還入進伏。上曰。摠戎使敎書製納持入。賤臣承命出還奏曰。姑未製納云矣。命讀漢城府閭家奪入草記。又命讀公事訖。命退。承史以次退出。
정조 4년
行都承旨徐有慶坐。行左承旨金夏材坐直。右承旨蔡弘履坐。左副承旨朴祐源坐直。右副承旨金魯淳坐。同副承旨未差。注書鄭東浚呈辭一員未差。假注書李錫夏仕趙興鎭仕直。事變假注書權坰仕。
정조 4년
朴祐源啓曰。明日常參經筵。取稟。傳曰。只晝講。
정조 4년
金夏材啓曰。卽者奉敎徐龍輔。謂有親病。陳疏徑出。原疏以國忌齋戒。退却矣。所當直捧禁推傳旨。而此與無端徑出有異。推考警責。何如。傳曰。允。
정조 4년
以明日常參經筵。取稟。傳于朴祐源曰。只晝講。兼行次對。
정조 4년
傳于朴祐源曰。左副承旨入侍。
정조 4년
傳于金夏材曰。左副承旨與戶判入侍。
정조 4년
兵曹口傳政事。副司直鄭民始。
정조 4년
傳于徐有慶曰。時原任大臣戶禮判尙方公事提調入侍。
정조 4년
以吏曹參議徐有防牌不進罷職傳旨。傳于徐有慶曰。只推。與判書更卽牌招。
정조 4년
以吏曹參議徐有防再牌不進罷職傳旨。傳于徐有慶曰。此何義意。只推。與判書更卽牌招開政。
정조 4년
徐有慶啓曰。吏曹判書金鍾秀。參議徐有防牌不進。推考傳旨及罷職傳旨今方捧入。而開政命下之後。如是違牌。不卽擧行。事甚未安。判書更卽牌招。何如。傳曰。休紙。
정조 4년
傳于朴祐源曰。戶曹堂上。待下批俾卽行公。
정조 4년
朴祐源。以奎章閣言啓曰。本閣直提學鄭民始。時無職名。令該曹口傳付軍職。何如。傳曰。允。
정조 4년
有政。吏批。判書金鍾秀進。參判兪彦鎬在外未肅拜。參議徐有防進。行都承旨徐有慶進。以兪彦鎬爲吏曹參判。金履素爲大司憲。鄭民始爲戶曹參判。鄭文啓爲戶曹參議。宋徵一爲司藝。南溟學爲中部都事。洪秉德爲利川縣監。洪柱翼爲典籍。
정조 4년
兵批。兼判書蔡濟恭病。參判李萬恢病。參議尹勉升入直進。參知南柱老病。右承旨蔡弘履進。副司直鄭昌順鄭趾煥。副司果李遠培。
정조 4년
金夏材啓曰。正言尹得孚。引避退待。已至經宿。而尙未處置。事甚未安。大司諫金文淳。司諫李命勳。獻納柳孟養。正言柳協基。竝卽牌招。以爲處置之地。何如。傳曰。允。
정조 4년
以獻納柳孟養牌不進罷職傳旨。傳于金夏材曰。只推。更爲牌招。
정조 4년
朴祐源啓曰。明日次對。憲府無進參之員。除在外外。未肅拜呈告人員。竝待開門牌招。何如。傳曰。允。
정조 4년
傳于金夏材曰。禮房承旨入侍。
정조 4년
朴祐源。以內醫院官員。以都提調提調意啓曰。內醫方泰智。術業不精。行身不謹。不可置之於醫官之列。汰去。何如。傳曰。允。
정조 4년
金夏材。以吏曹言啓曰。今此大報壇祭進幣瓚爵官。本曹參議朴祐源。行副司直趙英鎭。實預差。啓下矣。朴祐源移拜承旨。趙英鎭謂有身病。今日肄儀。不爲進參。不得已行副司直李在學。改付標以入。而近來祭官厭避之習成痼弊。致令莫重享祀時將事之人。每有此臨至窘速之患。事關朝綱。誠極寒心。而本曹請推之外。他無可施之罰。何以爲之。敢稟。傳曰。不可施以薄警。特施罷職不敍之典。
정조 4년
朴祐源。以吏批言啓曰。卽接兵曹移文。則佐郞李顯模。已經本曹正郞云。旣經正郞。則揆以法例。不可仍置。依例改差。何如。傳曰。允。
정조 4년
司諫李命勳啓曰。正言尹得孚。以臣於日昨病發昏倒之中。聞以洪國榮罪惡合辭聲討。臣雖未得躬親隨參。亦不可無一言於諸臺之後。故力疾構疏。敢貢愚見。而神精眩瞀。辭語顚錯。惟以區區憂愛之忱。略及覆轍之戒。先事之慮矣。及承批旨。有曰受而爲過。俯示開納之意。臣雙擎九頓。實不勝惶感之極。而至於下段。申申反復。誨責備至。臣於此滿心兢惶。莫知所以自措也。臣雖至愚。初何嘗起疑於黯黮。成說於䵝昧。使人懷自危之心哉。第今國榮之千罪萬惡。皆出於恩私之太過耳。念古人先事之戒。雖在君上。猶曰無若丹朱。則今於寵遇之臣。以無若國榮爲戒者。蓋欲其勿復陷於作福作威之罪。使君臣上下。保有終始。共享太平之福也。苟以臣言。反致世道之憂。則顧臣之罪。當復。何如。又若末段事。則臣固知迫詰言官之非盛世事。而以王言謂之抑勒云者。誠萬萬切憤。此事旣發於臺啓。而擧世之人。皆將受疑。則與其擧世之受疑。無寧摘發其人而罪之之爲當也。故乃有所論列。而辭不達意。致勤責敎。繼又得見前都憲徐有慶對章。則至以啓後世無窮之弊爲言。此莫非臣誠未上格。言不見孚於同朝之致。何敢一刻仍冒於臺次乎。昨因病勢之彌篤。今始來避。臣罪至此。尤無所逃。引嫌而退。下款遣語。旣涉妄錯。請問言官。重壞臺體。請正言尹得孚遞差。答曰。依啓。
정조 4년
庚子三月初二日。兼春秋朴行淳。義禁府啓目。前驪州牧使尹塾。別無議處之端。上裁。何如。啓。傳曰。査啓旣到。依此議處爲良如敎。
정조 4년
庚子三月初二日辰時。上御誠正閣。時原任大臣入侍時。領議政金尙喆。領府事徐命善。判府事鄭弘淳。兼禮曹判書洪樂性。戶曹判書金華鎭。尙衣提調鄭民始。左副承旨朴祐源。假注書趙興鎭。記注官李𤧣。記事官徐龍輔。以次進伏訖。尙喆等曰。夜間聖體。若何。上曰。一向矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一向矣。上曰。敎命一節。卿等有議定者否。尙喆等曰。臣等博考國婚前例。則皆有敎命函。自工曹造納之例。以此推之。敎命不可廢矣。上曰。敎命與閭巷間婚書紙一樣。以事面言之。今番嘉禮。似無之矣。命善曰。俄於閤外。取考淑儀嘉禮時儀軌。則有敎命函。旣無敎命。則寧有敎命函。載之謄錄之理乎。弘淳曰。領府事所達。誠明白矣。上曰。然則禮判出擧條後。依前擧行。好矣。樂性曰。今番嘉禮時敎命。頃因下敎。不爲磨鍊矣。取考國婚定例。則淑儀嘉禮。有敎命函。淑儀旣有敎命。則今此有品嬪。不可無敎命。一依定例磨鍊擧行。何如。上曰。依爲之。出擧條命善曰。旣有敎命。則製述官及書寫官。似當啓下矣。上曰。然矣。此則自都監啓下。可也。上曰。受敎官亦當啓下。而以何品官爲之。可以得當乎。樂性曰。雖與正使。名目不同。事面之尊重。似無異同矣。上曰。然則以宗室中品高者擇差。未知何如。命善曰。宗班中無可合者。雖以外朝中。擇其有福者啓下。似好矣。上曰。都監堂上。何如。尙喆等齊奏曰。誠合當矣。仍命書榻敎曰。受敎書及宣敎命官。皆以嘉禮廳首堂上啓下。勿出朝報上曰。敎命措語。何以爲之。可能合當乎。樂性曰。當取考前例後。稟定好矣。上曰。以宣敎爲名似好。未知卿等之意如何。尙喆等曰。誠好矣。上曰。免稅一節及朔饍節目。果考出於政院日記耶。本宮所任奴婢。例爲二十名。一朔應下料米。合爲十二石。而此則自來月始用。戶判退出後與惠堂相議草記。畿營生魚鮮進排一節。亦取議於大臣竝爲草記以聞。可也。上曰。今番嘉禮則凡諸等事。一從省約。且礙眼之浮文。絶勿爲之。卿等能體予意否。樂性華鎭等曰。前後聖敎。不啻嚴截。且節省儉約之聖意。藹然於辭敎中。臣等何不仰體乎。是故凡百擧行。無一毫侈奢華麗之物。以應行禮緞言。綾緞姑捨。或以木錦代用。內外宣醞床。以一次磨鍊。至於本家盤果。一竝除減。故物力之省減。比之前例。未知爲幾陪也。上曰。班次圖。姑未修整乎。樂性曰。儀伏差備。未及修整矣。上曰。其中不緊名色。一倂除之。可也。而儀賓大臣班次。以別單書入。可也。命書傳敎曰。今番諸處擧行之際。若有一分侵擾橫歛之弊。不特掖屬。自中使以下。難免重繩。以此嚴飭。命書傳敎曰。戶曹在外堂上許遞。今日差出。尙喆曰。吏曹參判鄭民始。呈單求遞。宜有體念之道。今姑許遞。何如。上曰。依爲之。出擧條命退。諸臣以次退出。
정조 4년
庚子三月初二日申時。上御誠正閣。戶曹判書尙衣提調入侍時。戶曹判書金華鎭。尙衣提調鄭民始。左副承旨朴祐源。假注書趙興鎭。記注官權應奎。記事官李𤧣。以次進伏訖。命讀嘉禮節目。上曰。都監監役官。誰爲之乎。華鎭曰。別工作黃昌源矣。上曰。自內修理處所及補階板所鋪處。卽廳及計士。入去看審乎。華鎭曰。今方入去矣。上曰。別宮修理時。不可一新爲之。住接處外。絶勿爲之。仍命書傳敎曰。今番別宮修理時。只上房以楮注紙塗褙。鋪陳則馬蹄紋。其餘挾室以下。白休紙塗褙。鋪陳草席爲之。上曰。卽廳誰人入去乎。華鎭曰。林濬浩入去看審矣。命戶判先退。命讀惠廳別單。民始曰。朔饍今方磨鍊。逐朔入之乎。一年二次式入之乎。上曰。逐朔入之。可也。上曰。八人轎。以舊件改用乎。民始曰。舊件今方修改。而盡爲破傷。似難堪用矣。命書榻敎曰。政官牌招開政。又命書傳敎曰。吏曹判書參議。牌去來催促。違牌傳旨。勿爲呼望。又命書榻敎曰。戶曹堂上牌招。又命書榻敎曰。王大妃殿進御二錢重人蔘粟米飮一貼煎入。命退。承史以次退出。
정조 4년
庚子三月初二日酉時。上御誠正閣。坐直承旨入侍時。左副承旨朴祐源。假注書趙興鎭。記注官權應奎李𤧣。以次進伏訖。命書傳敎曰。喉舌之爲任。出納非難。惟允爲難。托以言疏。則藉令有胡叫亂嚷之事。其可曲循捧入乎。近來本院故事。多不修擧。雖以今日錦伯疏言之。以予所記憶者姑捨之。取考堂后日記。尤覺訝惑。大抵自向來一疏。已違常格。則該房固當援據故事。而措語啓辭後捧入。猶之。可也。非辭職非言事之疏。豈可隨呈輒捧乎。予方疲於賜答。此亦獨不憫然乎。當該承旨遞差。此後各房承旨。細閱故事。兼考記注。無復有此等孤陋之弊。書訖。上曰。錦伯之疏見之乎。祐源曰。見之矣。上曰。其疏中辭意。果自明耶。果聲討耶。狂叫亂嚷。語無倫脊。姑勿論。全編皆是虛言。告君之辭。決不當如是。而政院無一言循例捧入。政院事誠駭然矣。祐源曰。此莫非臣等不審之罪。惶恐之極。不知所達矣。命退。承史以次退出。
정조 4년
行都承旨徐有慶坐。左承旨蔡弘履坐直。右承旨徐有防坐直。左副承旨朴祐源坐。右副承旨李在學坐。同副承旨金魯淳坐。注書鄭東浚呈辭一員未差。假注書李錫夏仕趙興鎭仕直。事變假注書權坰仕。
정조 4년
朴祐源。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。置之。
정조 4년
傳于徐有慶曰。左副承旨入侍。
정조 4년
傳于朴祐源曰。右承旨持此題。與弘文提學。偕詣泮宮。試取以來。
정조 4년
傳于朴祐源曰。弘文提學牌招。
정조 4년
朴祐源啓曰。試官黃景源權噵。牌不進推考傳旨今方捧入。而正卿試官。只有蔡濟恭一人。無以備員受點。黃景源權噵。更爲牌招。何如。傳曰。允。
정조 4년
又啓曰。弘文提學黃景源。旣已承牌。藝文提學蔡濟恭。一體牌招。使之同參考試。何如。傳曰。允。
정조 4년
又啓曰。今此式年文科會試試官正卿望蔡濟恭黃景源。俱以兩館提學。泮試承牌。權噵再牌不進。無以備員受點。正卿試官望。令該曹改望擬入。何如。傳曰。允。
정조 4년
傳于蔡弘履曰。左副承旨入侍。
정조 4년
以京畿監司啓本。吳光玧上言査啓。初不能參酌處決。致有更査之擧。惶恐待罪事。傳于金魯淳曰。勿待罪事回諭。
정조 4년
朴祐源。以成均館官員。以同知館事意啓曰。今三月初三日。儒生課試。當爲設行。而大提學大司成。俱爲未差。限內不得爲之之意。敢啓。答曰。方命三日製。本館課試。自在勿論中矣。
정조 4년
有政。吏批。判書金鍾秀進。參判兪彦鎬在外未肅拜。參議徐有防進。行都承旨徐有慶進。啓曰。大司成今當差出。而擬望之人乏少。承旨竝擬。何如。傳曰。允。以鄭晩淳宋煥喆爲承旨。李正薰爲正言。洪秀輔爲刑曹參判。李在學爲戶曹參議。金夏材爲大司成。李宗燮爲兵曹佐郞。金洪運爲直講。申光鼎爲工曹正郞。
정조 4년
兵批。兼判書蔡濟恭病。參判李萬恢病。參議尹勉升病。參知南柱老入直進。同副承旨金魯淳進。副司直宋文載鄭述祚趙尙鎭。副司果尹得孚。
정조 4년
傳于朴祐源曰。新除授承旨。牌招察任。
정조 4년
傳于金魯淳曰。違牌承旨。在外承旨許遞。前望單子入之。
정조 4년
承旨前望單子入之。徐有防李在學落點。
정조 4년
傳于李在學曰。禮房承旨入侍。
정조 4년
傳于蔡弘履曰。科次入侍。
정조 4년
徐有防。以備邊司言啓曰。本司武郞廳柳晦源。奔走勤仕。已滿十五朔。依例六品遷轉。捧承傳施行。何如。傳曰。允。
정조 4년
徐有慶。以吏曹言啓曰。兵曹佐郞閔慶世。發怒於本曹郞廳差祭。捉致該色書吏。無數捽曳。法外亂打。事未前聞。大關國綱。爲先汰去。令該府處之。何如。傳曰。允。幺麽郞官。眼無國法如此乎。此不可以微事論也。令該府嚴問口招以聞。
정조 4년
朴祐源。以禮曹言啓曰。今此庚子式年文科會試試官。今方磨鍊。而二品以上堂下可擬之人乏少。依近例以堂上官。通融備擬以入之意。敢啓。答曰。知道。
정조 4년
徐有防。以訓鍊都監言啓曰。營門自有次第。訓局諸將官。各營不得啓下。卽古例也。馬兵別將梁世絢受點。在於去月二十九日。則禁衛營之三十日擬望騎士別將時。初不詳審。遽擬首望。至於蒙點。此若從後施行。則大違體例。梁世絢仍任本局馬兵別將。何如。傳曰。是以副擬落點。於騎士別將矣。猶嫌察察。望單改書入。以首望點下。觀此草記。卿之所請。可謂大是得體。禁衛大將李敬懋。從重推考。依此草記。施行。可也。
정조 4년
又以內醫院官員。以都提調提調意啓曰。議藥同參玄必泰有頉代。醫人朴宗潤。術業精詳。以此人差下。令該曹依例付軍職。冠帶常仕。何如。傳曰。允。
정조 4년
又以吏曹言啓曰。今此大報壇祭進幣瓚爵官。以戶曹參議李在學。改付標啓下矣。移拜承旨。其代以前參議鄭元始。改付標以入。而時無職名。令該曹口傳付軍職。何如。傳曰。允。
정조 4년
金魯淳。以義禁府言啓曰。保放罪人尹塾原情公事判付內。査啓旣到。依此議處事。命下矣。尹塾依例還囚之意。敢啓。答曰。知道。
정조 4년
又以義禁府言啓曰。保放罪人尹塾。因大臣所達。旣已罷職。所當放送。而原情公事。尙未啓下。何以爲之。敢稟。答曰。知道。
정조 4년
江原監司金尙集疏曰。伏以東臬新命。奚爲而及於臣哉。噫。臣倥倥一賤品耳。以姿性則鈍滯。以年紀則衰邁。本不合淸朝任使之末。而猥廁邇列。獲近耿光。乍解旋縻。過蒙慰藉。每延英退出。何嘗不感激屛營。區區圖報之心。惟擬强策孱骸。殫竭奔奏。爲一分自效之道。而今玆誤恩。遽出於千萬夢想之外。不知憃愚賤臣。何以得此於明主之前也。惝怳驚感。歷日靡措。夫承流宣化。何等重寄。苟非才猷茂著。望實俱隆者。莫宜居之。藉曰。關東一路。其民物之殷庶。簿書之繁委。或不至如他藩。而若其撫摩澄淸之責。旣無大小之別。則此豈如臣蔑劣。所可承當者哉。聖恩雖感於陶甄。私分益切於兢惶。玆敢披瀝衷懇。冒瀆崇嚴。伏惟聖慈。天地父母。察臣言之非出飾讓。念藩寄之不可苟授。特命鐫遞臣職名。以幸公私。不勝大願。臣無任屛營祈懇之至。答曰。省疏具悉。卿其勿辭。速往欽哉。
정조 4년
吏曹參議徐有防疏曰。伏以。臣於日昨喉院直中。忽伏奉天官佐貮之命。臣始焉惝怳。終焉震惕。不知措躬之所也。噫。人臣之受恩於君父者。從古何限。而豈有如臣者哉。根孤植弱。人易撓撼。而殿下培庇之。性拙識淺。事多昏謬。而殿下又寬假之。半年雷肆。屢載銀臺。瘡疣百出。醜拙畢露。而過加含容。曲爲拂拭。得不至於陷罪獲戾。而況又臣之兄弟所被前後洪渥。迥出常格。天地猶小。河海莫量。頂踵毛髮。何莫非其造化。粉糜蹈赴。未足喩其感激。惟以趨走爲恭。筋力爲禮。不避夷險。隨遇殫竭。譾劣鹵下。雖不足裨補於朝廷。奔走左右。竊自期報效於塵刹。今於新除之下。苟有一分稱塞之望。則臣何敢飾辭虛讓。以效文具之歸。而第天曹選職也。銓衡重務也。鑑別賢愚。激揚人物。進一賢才。退一不肖。皆有關於朝廷之治否。世道之汚隆。況今朝象泮渙。人心散漫。凡於用捨之際。注措之間。所以平物情而副時望者。雖使古之名碩當之。尙必逡巡退縮。恐未免僨誤之歸。如臣之歷淺望輕。才短神昏者。尤何能稱是任而裨聖治也哉。量力而進。不能則止者。乃是事君之常經。倘使臣徒感恩遇之罔極。不顧人器之不稱。遽然冒當。終歸敗事。所欲圖報。反致孤負。則臣雖萬萬滅死。曷足以贖其罪哉。左右揣量。萬無承膺之望。而齋日適値。呼籲無路。飭敎繼降。逃遁不得。遂不免黽勉出肅。而反顧慙恧。如負大何。因仍蹲冒。斷無是理。召牌之下。又犯違傲。臣罪至此。尤無所逃。玆敢略控衷懇。仰瀆崇嚴。伏乞聖慈。俯垂鑑諒。亟遞臣所帶職名。以重公器。以安私分。千萬幸甚。臣無任屛營祈懇之至。答曰。省疏具悉。爾其勿辭察職。
정조 4년
庚子三月初三日卯時。上御誠正閣。禮房承旨入侍時。左副承旨朴祐源。假注書趙興鎭。記注官權應奎。記事官李𤧣。以次進伏訖。命書傳敎曰。政官牌招開政。又命書傳敎曰。新除授承旨。待下批牌招察任。以洪忠監司李秉鼎上疏。命書傳敎曰。此而不處分。不靖之澆俗。益不靖矣。予則曰非細故也。此藩臣之與彼親切。不獨予所稔知。彼雖爲之。保以百口。誠非浪言。罪不至於惡逆。而居藩上章。曾亦有例否。再疏辨明。似有若浼之意。八字聲討。原非滅親之罪。若曰勢盛而竊嘆云。則早何不絶。若曰筵奏後慍怒云。則近胡力薦。況閱記注。伊日筵中。彼退此入。元無同席之事。豈記者之失其傳耶。此則予不欲索言。以傷禮使之義。大扺重臣箚語。下語重大。予亦不能終事逆咈。始有歸還之命。俾全遂初之計。予之如是齗齗。意豈淺淺。非忽於許其自新也。洪忠監司李秉鼎。亟施罷職不敍之典。以爲具僚精白之一助也。上曰。吏判入來乎。祐源曰。見次對座目。則書進字矣。上曰。摠戎使敎書。俄已啓下。正書以待。可也。命退。承史以次退出。
정조 4년
庚子三月初三日辰時。上御誠正閣。藥房入侍時。藥房都提調鄭弘淳。提調金鍾秀。副提調徐有慶。假注書李錫夏。記注官權應奎李。醫官吳道浻崔宅中徐命緯。以次進伏訖。弘淳曰。日間聖體。若何。上曰。一樣矣。弘淳曰。王大妃殿患侯。益有差勝之節乎。上曰。別無差減之效。實切焦悶矣。弘淳曰。惠慶宮氣候。若何。上曰。一樣矣。弘淳曰。王大妃殿湯劑進御之節。如前爲之乎。上曰。二錢重分爲一錢重。朝夕煎入。可也。王大妃殿進御一錢重人蔘粟米飮一貼煎入。出榻敎仍命退。諸臣以次退出。
정조 4년
庚子三月初三日初更三點。上御誠正閣。三日製科次入侍時。藝文提學蔡濟恭。弘文提學黃景源。對讀官林濟遠徐有成。奎章閣直閣金宇鎭。左承旨蔡弘履。假注書趙興鎭。記注官權應奎。記事官李𤧣。以次進伏訖。命讀天字軸。上曰。一天所作。何如。濟恭曰。似不直置落軸矣。上曰。弘文提學之所見。何如。景源曰。別無可觀處矣。上曰。此非賜第之科。勿爲準考也。三對讀官。互相讀奏。夜已三更四點盡考。命書傳敎曰。三日製居首三下一進士尹東耇。直赴會試。之次三下生員金復光給二分。之次次上進士柳光鎭。進士兪漢絅。紙筆賞典。依昨三製例捧傳旨。試官先退。命書傳敎曰。旣有先朝受敎。皇壇展拜時。亦有前日齋宿之禮云。明朝自內詣北苑齋宿。承史隨時於春塘臺近處。勿出朝報又命書傳敎曰。明日傳香後。禮房承旨。馳詣元陵。奉審摘奸以來。命退。承史遂退
정조 4년
行都承旨徐有慶齋宿。左承旨蔡弘履齋宿。右承旨徐有防齋直。左副承旨朴祐源齋直。右副承旨李在學齋宿。同副承旨金魯淳齋宿。注書鄭東浚呈辭一員未差。假注書李錫夏齋宿趙興鎭齋直。事變假注書權坰仕。
정조 4년
傳于徐有慶曰。承旨入侍。
정조 4년
朴祐源啓曰。大司諫金文淳。引避退待。已至經宿。尙未處置。事甚未安。除在外試所進去外。司諫李命勳。正言柳協基。竝卽牌招。以爲處置之地。何如。傳曰。允。
정조 4년
傳于徐有慶曰。吏曹參議前望單子入之。
정조 4년
傳于金魯淳曰。奎章閣提學。前望單子入之。
정조 4년
有政。吏批。判書金鍾秀進。參判兪彦鎬未肅拜。參議李敬養未肅拜。行都承旨徐有慶進。以李柱國爲右尹。閔塾爲戶曹參議。尹東暹爲知經筵。李聖圭爲同義禁。申光祜爲典籍。姜潤爲洪忠監司。延豐君單李𡊠。左尹李柱國。右尹鄭昌聖。以蔡濟恭爲奎章閣提學。兪彦鎬爲奎章閣直提學。
정조 4년
奎章閣提學前望單子入之。金鍾秀落點。
정조 4년
兵批。判書蔡濟恭病。參判李萬恢病。參議尹勉升病。參知南柱老入直進。左副承旨朴祐源進。副司直韓光會尹東暹鄭晩淳李東泰安聖彬宋煥喆鄭文啓李東郁。副司果朴天行李敬一。副司勇朴宗潤。
정조 4년
傳于蔡弘履曰。承旨入侍。
정조 4년
傳于李在學曰。將臣體貌有異。此亦紀綱所在。該房承旨推考。摠戎使徐有寧。從重推考。牌去來申飭。
정조 4년
傳于李在學曰。如此之事。不能擧行而煩稟。政廳承旨。從重推考。
정조 4년
傳于朴祐源曰。摠戎使留待。
정조 4년
傳于朴祐源曰。摠戎使入侍。
정조 4년
朴祐源。以兵曹言啓曰。今此大報壇擧動時。本曹卽廳侍衛及各差備。不可不備。而新除授佐郞李象靖李宗燮。俱以左外未及上來。今姑改差。與佐郞未差代。令該曹以在京無故人。口傳差出。以爲備員之地。何如。傳曰。在外郞廳。催促上來。未差之代。口傳差出。
정조 4년
吏曹口傳政事。以徐配修爲兵曹佐郞。
정조 4년
以咸鏡監司狀啓。薦新生松魚。月令內不得封進。惶恐待罪事。傳于徐有防曰。勿待罪事回諭。
정조 4년
徐有防。以禮曹言啓曰。毓祥宮展拜之節。取考本曹謄錄。則每年季春稟定事。曾有先朝下報矣。展拜吉日。以何間推擇乎。敢稟。傳曰。以旬前擇入。
정조 4년
金魯淳。以禮曹言啓曰。毓祥宮展拜吉日。以旬前擇入事。命下矣。卽令日官推擇。則今三月初六日初七日俱吉云。以何日定行乎。敢稟。傳曰。以初七日爲之。
정조 4년
又以兵曹言啓曰。今三月初七日。大駕詣毓祥宮展拜事。命下矣。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。步軍十哨。馬兵四哨。禁軍四番隨駕。兩營留陣。依例爲之。
정조 4년
敎摠戎使徐有寧書。王若曰。示薄警於外補。防禦關西。畀重任於內移。總督漢北。惟玆中權緩急之托。蓋取外戚謹愼之人。惟卿。故家承休。先朝命德。操持一節。不欲俯仰於名途。謙約平生。庶爲標準於澆世。東京茂績。已見循吏之著稱。西臬威聲。允叶初服之愼簡。敦詩書而雅尙文學。名祖肖孫。整紳笏而震慴奸邪。賢兄難弟。肆予今日倚仗之意。乃在淸朝激揚之辰。顧惟摠戎一營。實是畿服重鎭。控一路管轄之力。固我邦畿。按列營輔車之形。壯彼軍制。鎭京師而設北門之險。體貌視南漢尤尊。置湍府而扼西路之衝。形勢比沁都頗緊。奈此近年難救之弊。實在主將數遞之餘。兵籍疎虞。無復安危之可恃。財簿虛耗。若爲內外之相須。顧此任不其重歟。宜簡文武俱備。當是時屬之誰也。必須休戚與同。所以中宸聽鼙之思。不待廟議登剡之擧。玆授卿以摠戎使。卿其祗承寵命。克體訓辭。出則約束申明。宜若臨陣而對敵。入而謨猷參決。庶幾竭力而殫心。於戲。壁壘增威。爲是托肺腑之義。旌旗變彩。佇有壯鎖鑰之功。故玆敎示。想宜知悉。
정조 4년
庚子三月初四日未時。上御摛文院齋室。承旨入侍時。左承旨蔡弘履。右承旨徐有防。左副承旨朴祐源。右副承旨李在學。同副承旨金魯淳。假注書李錫夏趙興鎭。記事官徐龍輔金載瓚。以次進伏訖。上曰。本閣提學入來乎。有防曰。入來矣。上曰。入侍。賤臣承命出。與蔡濟恭徐命膺偕入進伏。上曰。今日政。洪忠監司果善出之矣。濟恭曰。然矣。上曰。卿知之乎。濟恭曰。聞其名而已。不知面矣。上命傳敎曰。交龜不容遲緩。今日政新除錦伯。使之斯速上來事。下諭。上曰。昨日前錦伯處分。非不迫切。而其在定澆俗之道。不容含默。不得已處分矣。濟恭曰。扶世道之道。今番處分。誠至當矣。命命膺讀本閣誌。濟恭曰。自古帝王之文何限。而以今日御製奉玩。則可謂昭回雲漢矣。上曰。卿言過矣。上曰。本閣初創。凡諸節目間事。姑未成樣。卿等各須惕念修擧。俾免抛置之患。好矣。濟恭等曰。聖敎至此。臣等敢不竭誠奉承。而第伏念臣學識空疎。實有僨誤之慮矣。上曰。勿爲過謙焉。命書傳敎曰。齋宿本閣堂郞。不可不備員。新除授奎章閣提學直提學。待下批自本閣牌招察任。勿出朝報命書榻敎曰。同副承旨進詣皇壇。奉審以來。勿出朝報魯淳先退。命書傳敎曰。本閣堂郞。只有一人。在外提學許遞。與未差之代。今日政差出。又命書傳敎曰。明日出宮時。副輦置之。有防曰。都承旨徐有慶。以兼帶典牲提調。犠牲看品。下直出去矣。今日齋宿。當爲入來。而拘於廳規。不得請牌。何以爲之乎。敢稟。上曰。牌招。可也。有防曰。新除授摠戎使徐有寧。自鄕上來云。敎諭書及密符。當爲傳授。卽爲牌招。何如。上曰。依爲之。竝出擧條命退。諸臣以次退出。
정조 4년
庚子三月初四日酉時。上御摛文院齋室。摠戎使入侍時。摠戎使徐有寧。右副承旨李在學。假注書趙興鎭。記事官徐龍輔金載瓚。以次進伏訖。上曰。向來外補。在卿可謂玉成矣。有寧曰。聖上之曲保。至於此極。臣感激之極。不知死所矣。上曰。將任與他職自別。且近來本廳穀簿。年年耗縮。今則壯士支放。無以繼之云。卿其着意釐正。惕念擧行。無負予特差之本意。有寧曰。臣自來一空疎殘劣之微物。千萬夢想之外。伏承萬萬不堪當之命。畢竟顚沛僨誤。理所必然。臣之一身。顧不足恤。恐負聖上特簡之至意。命退。諸臣遂退。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨朴祐源坐直。右副承旨李在學坐。同副承旨金魯淳坐。注書鄭東浚呈辭金載瓚仕直。假注書趙興鎭仕。事變假注書權坰仕。
정조 4년
大駕詣大報壇。入齋室後。政院玉堂藥房口傳問安。答曰。知道。望壇禮罷後。政院玉堂藥房口傳問安。答曰。知道。還內後。政院玉堂藥房口傳問安。答曰。知道。
정조 4년
李在學啓曰。大司諫金文淳。引避退待。已至多日。而尙未處置。事甚未安。諫院諸臺。皆已違牌。無處置之員。憲府除在外試所進去疏批未下外。掌令李度默。持平姜。竝卽牌招。以爲處置之地。何如。傳曰。允。
정조 4년
傳于徐有慶曰。諸承旨從重推考。注書禁推。
정조 4년
以司諫李命勳。正言柳協基牌不進罷職傳旨。傳于李在學曰。只推。
정조 4년
朴祐源啓曰。司諫李命勳。正言柳協基。旣有只推之命。竝卽牌招。以爲處置之地。何如。傳曰。允。
정조 4년
注書前望單子入之。金載瓚落點。
정조 4년
朴祐源啓曰。大駕還內後。侍衛軍兵解嚴。本院旣請標信。則摠府入直堂上所當留待祗受。而徑歸直所。以致遲滯。事甚未安。推考警責。何如。傳曰。允。
정조 4년
徐有防。以吏曺言啓曰。今此孝徽宮練祭。執禮前持平李性吾。大祝前佐郞林道浩塡差。而時無職名。令該曹口傳付軍職。何如。傳曰。允。
정조 4년
蔡弘履。以兵曹言啓曰。今三月初七日動駕時。本曹補把京畿驛馬十五匹。依例入把之意。分付本道。何如。傳曰。允。
정조 4년
朴祐源。以訓鍊都監禁衛營御營廳言啓曰。集春門南邊宮墻頹毁處。今已畢築之意。敢啓。傳曰。知道。
정조 4년
又以御營廳言啓曰。本廳分授集春門南邊宮墻頹毁處。今已畢築矣。把守軍依例撤罷。集春營還入直之意。敢啓。傳曰。知道。
정조 4년
正言柳協基啓曰。大司諫金文淳以臣賦性愚鈍。言議巽軟。本不合於淸朝諫長之任。而合辭方張。義重懲討。雖不得不章皇出肅。冒沒行公。而每自循省。惶愧靡容。且臣與大司憲臣金履素。爲同堂叔姪之親矣。兩司言責之地。至親之竝據長官。雖無公格之可引。實爲私義之難安。臣何敢一刻冒居於臺次乎。引嫌而退。親雖同堂。法無應避。豈以私義。輕遞言職。請大司諫金文淳出仕。答曰。依啓。
정조 4년
庚子三月初五日辰時。上詣大報壇。擧動入侍時。行都承旨徐有慶。左承旨蔡弘履。右承旨徐有防。左副承旨朴祐源。右副承旨李在學。同副承旨金魯淳。假注書趙興鎭。事變假注書權坰。記事官徐龍輔金載瓚。以次侍立。上御黑圓袗袍乘輿。左右通禮前導。至大報壇神門外。左通禮跪請降輿。上降輿。左通禮跪啓請執圭。上執蒼圭。左右通禮。導詣版位西向立。行四拜禮。仍詣壇上奉審後。詣樽所省器。還詣省牲所版位。行省牲禮。仍還內。承史侍衛退出。
정조 4년
行都承旨徐有慶坐。左承旨蔡弘履坐。右承旨徐有防坐。左副承旨朴祐源坐。右副承旨李在學坐直。同副承旨金魯淳坐直。注書鄭東浚呈辭金載瓚仕直。假注書趙興鎭仕。事變假注書權坰仕。
정조 4년
徐有防啓曰。初七日動駕相値。初八日九日國忌齋戒正日。視事頉稟。傳曰。知道。
정조 4년
朴祐源。以都摠府言啓曰。今日入直內三廳。武兼禁軍及軍兵等。當爲中日習射。而孝徽宮練祭齋戒相値。不得爲之之意。敢啓。傳曰。知道。
정조 4년
李在學啓曰。戶曹判書金華鎭。依下敎來待矣。
정조 4년
傳于徐有慶曰。軍士房承旨與戶堂入侍。
정조 4년
備忘記。其父方得賢。服勤多年。合有軫念之道。亦屬酬勞。中官趙命和加資。今日政下批。
정조 4년
有政。吏批。判書金鍾秀進。參判兪彦鎬在外未肅拜。參議李敬養在外未肅拜。右副承旨李在學進。以申思運爲大司諫。金翊休爲掌令。崔守魯爲持平。權濟應爲監察。李明濟爲宗簿主簿。學正李錫源。學錄楊致鶴。校書博士金瑞復單付。
정조 4년
兵批。兼判書蔡濟恭病。參判李萬恢入直進。參議尹勉升病。參知南柱老病。同副承旨金魯淳進。副護軍金相玉。副司直李聖圭單付。
정조 4년
傳于李在學曰。同副承旨入侍。
정조 4년
徐有慶啓曰。明日大駕。詣毓祥宮後。王大妃殿惠慶宮問安。何承旨進去乎。敢稟。傳曰。同副承旨進去。
정조 4년
以李錫夏囚單子。傳于李在學曰。卽爲分揀放送。先放送後草記。
정조 4년
慶尙左水使申應周狀啓。玉浦倭學。決棍遲滯。惶恐待罪事。傳于金魯淳曰。勿待罪事。回諭。
정조 4년
洪忠監司李秉鼎狀啓。發配罪人朴林秀。中路逃躱事。傳于金魯淳曰。斯速跟捕。牢囚營獄後。報該曹。以爲轉聞之地事。回諭。
정조 4년
咸鏡監司李命植狀啓。鍾城慶源兩處防築事。備忘記。自初屢加審愼。每事遲疑。蓋有此等之弊也。慶源築筒之役。雖己完訖。鍾城防築事。事勢誠如狀辭。當此農時。役民不但重難。隨築隨壞。理所必至。雖秋巡時。必知其可築然後。依前定奪擧行宜矣。以此意卽爲回諭。
정조 4년
金魯淳。以戶曹言啓曰。新宮田土價及宮庄未備前。限五年輸送米太。竝令減半上下事。命下矣。宮庄未備前需用次。本曹太五十石。惠廳米五十石。限五年輸送。田土價銀子一千兩。磨鍊輸送之意。敢啓。傳曰。知道。
정조 4년
李在學。以義禁府言啓曰。明日擧動時。各差備都事及本府入直都事。文科覆試禁亂都事。當爲備員。而無以推移。假都事一員。令該曹依例差出。以爲分排之地。何如。傳曰。允。
정조 4년
大司憲金履素疏曰。伏以。臣以至庸極陋之姿。荷聖上不世之恩。前後踐歷。罔非踰涯。而風憲之長。地望尤別。有非人人所可濫竽。銓曹之通擬。聖上之特畀。實出於意想之外。臣始焉驚惶。終焉悚惕。今賓對有命。天牌儼臨。宜卽竭蹶。而左右揣量。承膺無路。玆敢仰首陳籲。惟殿下俯賜諒察焉。第臣於近日事。有不勝駭憤痛惋者。噫嘻痛矣。洪國榮何爲而負殿下。何爲而負殿下哉。內托心膂之重。外畀軍國之務。殿下之倚毗。朝廷之期望。亶在於一心向國。九死靡他。少答我殿下罔極之恩。而惟彼國榮。憑藉寵靈。恣意擅弄。上以欺蔽聰明。下以箝制一世。進退百官。一任好惡。誅求八方。貨賂輦輸。加膝墜淵。勢成威立。一國之人。孰不扼腕側目。而勢焰薰天。莫敢誰何。輿情之憤鬱。厥惟久矣。然此屬細故。至於廣儲嗣一事。自昨年五月以後。八域含生。罔不矯首顒望。悶鬱我殿下明命之久稽。今以後。始知國榮沮遏我四百年宗祊之大計也。嗚呼。此何心腸。此何計較。凡人臣之愛其君者。其不曰子孫保之。而國榮何爲而陰戲於斯也。渠疏中拘於顔情。嫌於勢力云者。固疑其說話不成。而奸腸莫測。巧辭難破。式至于今。無一人刺其惡而討其罪矣。何幸重臣。一箚致討。辭嚴義正。雖使皐陶擬律。國榮之伏邦刑。不俟終日。而何殿下尙靳於兩司之啓耶。近日殿下。頗示咎悔於批旨之間。而猶不之罪者。以其勳勞於王家而然耶。嗚呼。有勳有勞。尊之榮之。有罪有惡。刑之殛之。乃王政之當然。國榮有勳榮於國家。則殿下柄用之。國榮負罔赦於宗社。則殿下嚴誅之。可怒在彼。已何與焉者。誠今日準備語也。借使千古尙論之士議之。必不以殿下謂之少恩。必不以國榮謂之可宥。伏願殿下。廓揮乾斷。亟降兪音焉。臣竊有私情之難安於三司合啓者。削黜罪人洪樂純。卽臣弟之妻父也。在法固無應避之嫌。況其罪狀已著。公議峻發。則臣何可逡巡於其間。而第念一參是啓。便與弟婦相絶。到此人情天理。實有所不得不拘攣者。殿下之於臣。天地也父母也。臣抱此衷曲。若不直陳於聖明之下。則是自阻於天地父母也。亦非事君以實之道也。臣何忍爲此。臣何忍爲此。臣於是冒萬死。仰籲於天地父母之前。伏願殿下。俯賜矜諒。特許鞶遞。仍治臣逋慢之罪。以昭法紀焉。答曰。省疏具悉。難强之事。予不欲强之。强亦非公憤。所辭依施。
정조 4년
敎平安監司鄭尙淳書。王若曰。周家重屛翰之才。誰膺一路之責。虞廷循岳牧之擧。暫撤九卿之班。玆敷綸綍之音。庸畀鎖鑰之任。惟卿。簪纓華閥。珪璋令姿。居家著孝友之稱。綽乎有名祖遺範。處世絶躁競之習。澹然若寒士持身。本之謹約之風。奉公則不違繩墨。濟以通敏之識。臨事則自有規模。自先朝歷試者多。逮寡躬倚毗也篤。鎭沁府而按三輔。旣著綜明之治。長瀛館而秉兩銓。咸推公平之擧。位著有乏人之歎。固非卿暫出之時。藩臬重觀風之方。亦在予惟簡之眷。顧玆關西一域。卽是海東重防。風敎驗箕封之餘。八家之井地猶在。山川接遼塞之界。千里之營堡相望。灣上之冠蓋星聯。應酬不少。日中之錢貨山積。奸弊易滋。必得二千石惟良。可責四十州專管。玆授卿以平安道觀察使兼兵馬水軍節度使都巡察使管餉使平壤府尹。卿其祗服予訓。往愼乃猷。追孟博攬轡之風。必思澄淸一道。恢范老藏甲之略。佇見殫壓邊門。黜幽陟明之章。備覈虛實。蘇殘祛弊之政。一從便宜。於戲。緩裘帶於第一江山。來何暮也。阻冠冕於九重天陛。行且召之。故玆敎示。想宜知悉。副修撰尹行元製進。
정조 4년
庚子三月初六日。兼春秋朴行淳。刑曹啓目。因京畿監司李衍祥啓本。李就璧與慶燁。良賤辨別事。令本曹稟處事。傳曰。依允。壓良之律。橫侵之罪。可謂一而二二而一。若此不已。唉彼小民。何以堪支。所謂六先稱名漢。雖曰年過七十。所謂慶哥兩班。獨非原謀乎。不可不別樣懲勵。以戢他豪鄕。令道臣拿致本營。嚴加刑訊。依律勘配後。狀聞爲良如敎。刑曹啓目。罪人崔廷喆。殺獄更推。終不就服。嚴刑得情。何如。啓。傳曰。更良嚴刑。期於取服爲良如敎。
정조 4년
刑曹啓目。殺獄罪人張漢福。嚴刑得情。何如。啓。傳曰。除尋常各別嚴刑。期於取服爲良如敎。
정조 4년
庚子三月初六日巳時。上御誠正閣。軍士房承旨戶曹判書入侍。禮曹判書平安監司。追後入侍時。左副承旨朴祐源。記事官金載瓚李𤧣徐龍輔。戶曹判書金華鎭。以次進伏訖。上謂華鎭曰。新宮修理。幾何爲之。必勿張大。務從精約也。華鎭曰。今盡修理。而不爲過加修葺矣。上曰。箕伯今日下直乎。除拜已久。尙不辭朝。殊涉未安。使之催促下去也。上曰。新宮田結。今番則劃給八百結。此亦足矣。經費之多入。實屬可悶。今方十分節省。自內亦不用錦緞金銀之屬。戶判亦體此擧行也。命書傳敎曰。今番內間用道。率減十之八九。則況經費乎。戶曹別單書入各項進排。依此存減擧行。至於工曹進排柴炭。數雖極削。貢價猶若是夥然。不可無另加節省之道。惠堂旣承下敎。皆以大殿水剌間燈燭房所儲者移用。只點下者進排。則千包之穀。只存十餘包。或爲節省之道。因此思之。新宮田土價及宮庄未備前。限五年輸送米太。亦不可循例爲之。竝令減半上下事。分付戶惠廳。上曰。此傳敎卽爲頒布戶曹。別單修整以入也。命華鎭曰。卿往見領相。冠禮草擇日。使日官擇入事。傳之也。上曰。戶判先退。禮判入侍。樂性進伏。命書傳敎曰。今番習儀。只大殿朝見禮擧行。上謂樂性曰。受敎命。擇以何日乎。樂性曰。十一日辰時矣。命書傳敎曰。政官牌招開政。上曰。平安監司入待。尙淳進伏。上曰。卿在西藩。則予忘西憂。往欽哉。尙淳曰。臣才雖不逮。敢不殫心。仍命宣諭。命退。諸臣以次出。
정조 4년
庚子三月初六日酉時。上御誠正閣。右副承旨入侍時。右副承旨李在學。記事官金載瓚李𤧣徐龍輔。以次進伏訖。命書傳敎曰。明日毓祥宮展拜後。延祜宮當自內行禮。百官行禮等節置之。命書榻敎曰。王大妃殿進御人蔘一錢重粟米飮一貼煎入。命書傳敎曰。自先朝飭敎何如。而此園祭享。都尉皆不求差。事甚未安。更令該曹。獻官以都尉中塡差。命書大司憲疏批。命退。承史以次出。
정조 4년
行都承旨徐有慶坐。左承旨蔡弘履坐直。右承旨徐有防坐直。左副承旨朴祐源坐。右副承旨李在學坐。同副承旨金魯淳坐。注書鄭東浚仕金載瓚仕直。事變假注書權坰仕。
정조 4년
孝徽宮練祭後。大殿王大妃殿惠慶宮中宮殿。政院玉堂藥房口傳問安。答曰。知道。
정조 4년
大殿王大妃殿惠慶宮中宮殿。朝廷二品以上六曹堂上單子問安。答曰。知道。
정조 4년
大駕詣毓祥宮。入齋室後。政院玉堂藥房口傳問安。答曰。知道。
정조 4년
徐有防啓曰。式年文科覆試試官。今方出榜詣闕。而監試官獻納柳孟養。謂有情勢。不爲復命。自外徑歸。揆以事體。殊甚未安。推考警責。何如。傳曰。允。
정조 4년
傳于李在學曰。軍士房承旨入侍。
정조 4년
傳于徐有慶曰。禮房承旨入侍。
정조 4년
備邊司薦望。以李漢昌爲平安兵使。
정조 4년
傳于蔡弘履曰。副修撰沈樂洙。牌招入侍。
정조 4년
傳于徐有防曰。朝廷無公議久矣。鎭日公車堆積。啓版者。非承望則傾軋也。何幸今日司直之論峻發。一重臣一宰臣。次第獲戾。此則雖謂之公議不淺。可也。予則以爲若論昨冬以後。朝著淆亂之兆朕。似是眞非蝨附蠅營。先售逢迎之計者。沈煥之之啓是已。外托懲討之名。而精神專在銓官云云。銓官卽徐命膺也。以命膺之伊時衡圈事。必欲藉此擠陷。本事委折。予已熟聞於聞處。況有所使之李義翊。而此事至發於筵奏。煥之將以何辭而自解乎。不徒此也。若無煥之之爲權輿。則近日滄浪。何從而生也。其爲人嚆矢。亂我世道之罪。固無所逃。姑施末勘之律。許示自新之路。前校理沈煥之削職。
정조 4년
徐有防。以禮曹言啓曰。今此式年文武科殿試及放榜日子。以望念間。更爲推擇事。命下矣。令日官推擇。則文武科殿試今三月十六日。放榜同月二十一日辰時爲吉云。以此日時擧行。何如。傳曰。允。
정조 4년
李在學。以義禁府言啓曰。時囚罪人李錫夏。分揀放送事。命下矣。李錫夏卽爲放送之意。敢啓。傳曰。知道。
정조 4년
副應敎金履禧。掌令金翊休。持平權以綱。校理林濟遠姜忱。副校理徐鼎修李時秀。正言柳協基。修撰金宇鎭徐有成。副修撰尹行元沈樂洙啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。至於今日處分。又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而又有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。至慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗社於億萬年盤石之固。此先王之宏謀英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。夬正王法。以洩神人之憤。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以憫旱之聖意。有此收殺之敎。而乍允旋收。有咈輿情。請還寢遠竄罪人韓翼謩。金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。噫嘻痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉彝聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌孽。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之憂。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。洪樂純性本奰慝。行又陰譎。平生伎倆。只圖濟已私而充壑慾。素心濫猾。不知敬君父而畏國法。自在當時。世固目之以愚蠢無識之人。及其地處漸盛。形勢漸張之後。癡頑之氣。日以放肆。經營之計。日以安排。噫。其地處之盛。形勢之張。非其自致。卽乃姪之故。則固當與其姪。同心協力。圖報隆恩之萬一。而乃於叔姪之間。反生計較之心。自率舊識。異其趨向。數年之前。又有大小洪之目。已非人理之所可爲。而近來權位益高。主張自辦之後。又値乃姪之謝事。遂生專擅之意。漸謀攘奪之計。別立門戶。廣樹黨與。一世之人。瞠然莫適所向。自古權奸之輩。雖於至親。不相顧藉。而豈忍於父子叔姪之倫。有此燮怪也哉。臣固不欲索言。以傷風化。而有口公傳。無人不知。則此人倫之罪人也。殿下之擢用此人者。非爲其才智之出類。德望之踰人也。特以乃姪之叔。或意其一心向國。不負我殿下。而眷遇之隆。反作籍賣之資。委毗之篤。遂爲竊弄之階。乃以爲國家之事。在吾掌握。搢紳之士。入吾圈套。爪牙旣張。鷹犬俱集。以無嚴無忌之心。生不奪不饜之慾。頤指意使。逐去首席。掦掦獨相。志氣橫溢。一國風靡。勢焰日熾。威福不在於上。權柄遂移於下。國勢日孤。人心日懼。噫。殿下或意其不負國家。而乃反忘君負國。至於如此。則此國家之罪人也。嗚呼。北村之人。乃國家之讐也。雖其天網恢恢。脅從罔治。而凡今日爲臣子者。孰不疾惡斥絶不欲與共立。而惟彼樂純。抑獨何心。忍忘國勢讐。不捨熟處。有釁累之人。必欲昭釋而收用。已廢枳之人。亦復薦引。而不置李溎尹弘烈李普溫之釁累。果何如。而每稱其冤。嗟惜不已。金鍾正洪檍之廢枳已久。而或擧擬於自己秉銓之時。或力勸於他人行政之日。收召怨國之徒。以爲市恩之計。其心所在。誠不可曉。至於領府事。卽討逆之人。而驅其兄於劇逆之科。必欲湛滅之。兄爲逆矣。弟其免乎。噫。明義錄。卽辨忠逆而正義理之書。則其家之人。尤當服膺講明之。而今乃附逆之人。必欲昭釋之。討逆之人。必欲湛滅之。義理由是而莫辨。則此明義錄之罪人也。惟此三大罪。已是罔赦之案。而至若乙未冬。是何等時也。此正人臣明目張膽。矢死靡他之日。而反懷其然之心。則其罪又當如何。噫。其所負犯。若是深重。而及其處分。不過削黜。上旣有太寬之失。下必有請討之擧。而餘威所及。莫取誰何。已過月餘。尙無一言。權勢之隆赫。於此可驗。臣又於近日仄聽傳聞。有所痛惋而憤慨者。樂純之負犯。或爲之稱冤。殿下之傳敎。或爲之抑勒云云。力抗天威。輕視王言如此。噫嘻痛矣。背公黨私之徒。只知有樂純。不知有國家。人心之陷溺。胡至此極。而殿下之威令。反不如樂純之勢焰。此而置之。則國之不亡。將無幾矣。請削黜罪人洪樂純。爲先中途付處。答三司曰。不允。